Per Clausen (EL), 2008-12-04:
Jeg deler for så vidt Dansk Folkepartis interesse for fortiden.
Og jeg tror sådan set, at en af årsagerne til, at der indimellem træffes forkerte politiske beslutninger, og at folk stemmer på partier, som det ikke er klogt at stemme på, skyldes manglende reel viden om fortiden og om, hvad der har karakteriseret Danmark der.
Så den del af forslaget den intention - er jeg enig i.
Jeg er også enig i den intention, jeg kan læse ud af forslaget, nemlig at Dansk Folkeparti ligesom ønsker at rulle konsekvenserne af en masse røverkrige op gennem det seneste årtusind tilbage.
Det vil sige, at man i forbindelse med den der meget omfattende imperialistiske krigsførelse, som nogle vestlige lande har haft mere held med end andre - og Danmark har kun i en kortere periode haft held med det - vil rulle resultaterne tilbage og ligesom sige, at hvis man har røvet eller stjålet et eller andet, skal man nu sørge for at kompensere eller betale tilbage eller levere det tilbage.
Det er jeg sådan set ikke nødvendigvis grundlæggende uenig i at man godt kunne gøre.
Jeg vil dog sige, at jeg tror, at det i den slags sammenhænge altid er fornuftigt og klogt at starte med sig selv og ligesom sige, hvad man vil yde i forhold til det, i stedet for at starte en strid med et naboland.
Man kan vel bare sige, at i lighed med at svenskerne i mange år var de bedste, når det drejede sig om fodbold, var svenskerne i mange år bedre til at føre krig end danskerne, og de var også bedre til at alliere sig med dem, som var stærke.
Det er selvfølgelig altid et usympatisk træk, når det er de andre, der er bedst til dét, men sådan er det jo.
Så det, jeg vil sige, er, at vi sådan set ikke har noget imod at gå ind i en lidt mere grundlæggende diskussion af, hvordan man skal regulere og tilbageregulere det, men det er jo klart, at det ville være gennem nogle internationale drøftelser, som skulle ske i FN-regi, og som skulle involvere meget andet og mere end en dansk-svensk konflikt.
Hvis det er sådan, som hr. Søren Espersen siger, nemlig at vi står på FN-rettens side i den her sag, må man jo kunne klage et eller andet sted over den her urimelighed.
Jeg har selv beskæftiget mig en del med problemstillingen, godt nok i en lidt mere nutidig saammenhæng, men jeg er sådan set enig med hr. Søren Espersen i, at det gamle ikke er unyttigt eller uinteressant; det har så været mest med udgangspunkt i det sådan i virkeligheden ret omfattende tyveri, som den vestlige verden har gennemført i en række sydeuropæiske og mellemøstlige lande, hvor man kan konstatere, at i hvert fald en del af de ting, der er blevet stjålet, er endt i Danmark.
Og det har heller ikke altid været lige nemt at få regeringen til at synes, at det var en vigtig sag.
Så jeg kunne såmænd godt erklære mig enig i at sige noget ufordelagtigt om svenskere, hvis det var en pointe i den her debat,
men jeg tror bare, at man skal passe på, at man ikke selv kravler alt for højt op på den høje hest her.
Til allersidst vil jeg sige, at jeg jo er enig med hr. Johs. Poulsen i, at det sikkert ville være relevant, hvis vi i dag kunne sikre, at historien ikke gentager sig.
Og der er det jo alligevel lidt forbløffende at tænke på, når man ser på Irak, at under Saddam Husseins regime - og han var jo en despot og en kulturløs person, det kan man sikkert roligt kalde ham uden at blive uenig med nogen her i Folketinget - forsvandt der stort set ikke nogen kunstværker fra Irak.
Men da civilisationens forpost anført af USA og Danmark overtog kontrollen med Irak, forsvandt meget vigtige dele af det irakiske riges kulturgenstande ud af landet.
Så der er måske også grund til indimellem at se lidt kritisk på sig selv.
Enhedslisten kan ikke stemme for det forslag, der er fremsat her, men vi er bestemt ikke uinteresserede i at indgå i en seriøs drøftelse af, hvordan man kan rulle resultaterne af mange århundreders urimelige og uretfærdige imperialistiske krige tilbage, også når det handler om tyveri af kunstgenstande.